**ELŐTERJESZTÉS**

**Szombathely Megyei Jogú Város Közgyűlése**

**Kulturális, Oktatási és Civil Bizottsága 2020. február 25-i ülésére**

**Javaslat a Szombathelyi Települési Értéktár Bizottság beszámolójának elfogadására**

A Szombathelyi Települési Értéktár Bizottság (a továbbiakban: SZTÉ Biz.) Működési Szabályzata III. fejezet 2/g. pontja értelmében fél évente beszámol a Bizottság tevékenységéről Szombathely Megyei Jogú Város Közgyűlésének.

Szombathely Megyei Jogú Város Közgyűlésének Szervezeti és Működési Szabályzatáról szóló 18/2019. (X.31.) önkormányzati rendelet 52.§ (3) bekezdése 24. pontja a Kulturális, Oktatási és Civil Bizottság hatáskörébe utalta az SZTÉ Biz. beszámolójának megtárgyalását.

Az SZTÉ Biz. elnöke az általa benyújtott 2019. II. félévi beszámolóban - amely az előterjesztés mellékletét képezi - tájékoztatja a Kulturális, Oktatási és Civil Bizottságot, hogy a SZTÉ Biz. kulturális örökség szakterületet képviselő egyik tag, Tóth Csaba festőművész, egyetemi docens 2019. december 11. napján lemondott bizottsági tagságáról, így a képzőművészet témakör - mint a kulturális örökség szakterület fontos része - szakértő nélkül maradt, ezért kéri a Tisztelt Bizottság javaslatát a megüresedett hely esetleges betöltésére.

A beszámoló továbbá kitér arra a szándékra, amely szerint az értéktárba került helyi értékek tulajdonosai és/vagy felterjesztői oklevél formájában kapjanak elismerést a Szombathelyi Települési Értéktárba történő bekerülésről.

A SZTÉ Biz. fenti szándékát előzetesen jelezte az Önkormányzatnak, ehhez kéri a Tisztelt Bizottság további együttműködését.

A beszámoló részét képezi az is, hogy a SZTÉ Biz. álláspontja szerint az értéktárba kerülés elsődleges szempontja továbbra is a minőség, és ezért legutóbbi ülésén úgy döntött, hogy a korábban már bekerült 6 helyi érték mellett a további 30 érték felvételét is javasolja a Vas Megyei Értéktárba.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. február „ ”**

**/: Horváth Soma :/**

.**HATÁROZATI JAVASLAT**

**……./2020. (II.25.) KOCB. számú határozat**

1. A Kulturális, Oktatási és Civil Bizottság a „Javaslat a Szombathelyi Települési Értéktár Bizottság beszámolójának elfogadására” c. előterjesztést megtárgyalta, és az előterjesztés melléklete szerint tartalommal a beszámolót elfogadja.
2. A Bizottság javasolja a Közgyűlésnek, hogy a Szombathelyi Települési Értéktár Bizottság „kulturális örökség” szakterület képviseletéhez delegáljon egy személyt, aki a képzőművészet területén megfelelő kompetenciával bír.

**Felelős:**  Putz Attila, a Kulturális, Oktatási és Civil Bizottság elnöke

Dr. Nemény András polgármester

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Mester Ágnes, az Egészségügyi, Kulturális és Köznevelési Iroda vezetője)

**Határidő:** azonnal